Alkoholipolitiikan vapauttaminen edelleen on ajatuksena mahdollinen, arvioi perussuomalaisten kansanedustaja Jani Mäkelä Puheenvuoron blogissaan.

Uudistettu alkoholilaki astui voimaan vuoden alussa. Uusi laki sallii entistä vahvempien, 5,5 tilavuusprosentin vahvuisten juomien myynnin kaupoissa. Lisäksi vähennettiin ravintoloihin kohdistunutta sääntelyä.

–Holhousyhteiskunta luotti taas piirun verran lisää kansalaisiinsa, Mäkelä tulkitsee.

–Vaikka lopullisia johtopäätöksiä vaikutuksista ei vielä voikaan tehdä, silti ainakin suurimmat uhkakuvat olivat turhaa pelottelua. Mitään maailmanloppua ei tullutkaan – eräiden niin sanottujen asiantuntijoiden puheet jopa sadoista kuolemista oudoksuttavat nyt, hän jatkaa.

Pernod Ricardin ja Altian tuoreen kyselytutkimuksen mukaan 66 prosenttia suomalaisista pitää uudistusta askeleena ainakin jokseenkin oikeaan suuntaan. Mäkelä kertookin olevansa valmis tarkastelemaan viinien tuomista kauppoihin.

–Ajatus on mielestäni mahdollinen, mutta ensin tulisi kerätä hieman pidemmän aikavälin tietoa edellisen muutoksen vaikutuksista. Sitten voidaan tarkastella ainakin vahvempien oluiden tai viinien myynnin sallimista ruokakaupoissa sekä eräiden anniskelusääntöihin jääneiden epäkohtien viilaamista.